Die Pos | School | Hoërskool kry nuwe hoof
Hoërskool kry nuwe hoof
16 February 2018 l Andries van der Heyde l Views: 863 l 33 days ago
Paul Liddle is amptelik as die nuwe skoolhoof van Hoërskool Warmbad aangewys. Hy is trots om deel van die skool en dorp te word en sien uit na die jaar wat voorlê.
Paul Liddle is op Woensdag 7 Februarie amptelik as Hoërskool Warmbad se nuwe skoolhoof aangewys.
Hy was die afgelope ses maande onderhoof, waarnemende hoof en nou skoolhoof. Volgens hom is daar "geen twyfel dat ek deel geword het van die Hoërskool Warmbad-span en die dorp nie. Hier vat ons nie nonsens nie. Ons is op pad".
Liddle neem die leisels as hoof by Anet Nel oor wat geruime tyd as waarnemende hoof gedien het.
Liddle kom oorspronklik van Polokwane en het sy skoolloopbaan as onderwyser by HTS Tom Naudé begin.
Hy en sy vrou, Ané, en twee seuns, Ferdie en Vion, het na Pretoria verhuis waar hy by die Pretoria Tegniese Skool aangesluit het.
Hoërskool Warmbad en die platteland was volgende op die lys.
"Soos 'n vragskip wat ver moet draai, so is dit simbolies dat ons skool ook op pad êrens heen is. Liddle het gesê hy voel veral 'n groot verantwoordelikheid teenoor die gr. 12-leerders wat vanjaar deur die skool se hande moet gaan en dan die wêreld ingaan om hul plekke vol te staan.
Die skool sien ook uit na die Bosveld-interhoëratletiekbyeen-koms wat aanstaande jaar by die skool aangebied word. Liddle was baie trots tydens die atletiekbyeenkoms wat op Vrydag 9 Februarie by die skool aangebied is toe die Warries se ondersteuners en atlete op die veld gestaan en uit volle bors gesing het. Liddle het gesê dat hy hoendervel gekry het.
"Ons atletiek, rugby, hokkie, netbal, swem en kultuur is besig om goed uit te brei. Ons is baie dankbaar teenoor ons ouers en selfs die mense wat nie kinders in die skool het nie, maar ons steeds goedgesind is. Hulle verstaan ons visie," het Liddle gesê.
"Ons kan met trots sê dat akademie belangrik bly en dat onderwysers voorbereid en gemotiveerd is. Die Nasionale Assosiasie vir Skole en Tegnologie (NAST) wil graag noue bande op distriks- en kringvlak bou en ek glo Hoërskool Warmbad sal deel hiervan vorm."
Liddle sien ook uit na die Paas-spele, wat eersdaags in samewerking met die skool en die Manne wat glo-gospelgroep — Dewald Gouws, Jan de Wet, Willie Joubert en Leon Ferreira — aangebied word.
Liddle het gesê hierdie naweek se doel is om te wys dat die Christen-gemeenskap werklik kan saamstaan.
"Ek wil graag die uittredende beheerliggaam bedank vir die manier waarop hulle in moeilike tye moed gehou en hul visie — gegrond op Christelike waardes — uitgeleef het," het Liddle gesê.
"Ek glo hul betrokkenheid sal as fondament gebruik word vir die nuwe beheerliggaam wat in Maart aangewys word.
"Ons sal danksy hulle net van krag tot krag groei."
Liddle het gesê daar is baie positiewe dinge om oor te gesels, maar daar sal ook uitdagings wees. Hy het gevra dat mense wat enige probleme rakende skoolsake ondervind, hom persoonlik kontak.